b'\n_START_ARTICLE_\nAdam Johnson\n_START_SECTION_\nMiddlesbrough ja lainat Leeds Unitedissa ja Watfordissa\n_START_PARAGRAPH_\nSunderlandissa syntynyt Johnson siirtyi Middlesbroughin junioriakatemiaan oltuaan t\xc3\xa4t\xc3\xa4 ennen Newcastle Unitedissa. Johnson voitti kaudella 2003\xe2\x80\x932004 FA Youth Cup ja nousi useiden muiden pelaajien tavoin edustusjoukkueeseen. H\xc3\xa4n debytoi edustusjoukkueessa 17-vuotiaana maaliskuussa 2005 UEFA Cupin ottelussa Sporting Lissabonia vastaan. Kuusi kuukautta my\xc3\xb6hemmin Johnson debytoi Valioliigassa Arsenalia vastaan. Kaudella 2005\xe2\x80\x932006 h\xc3\xa4nt\xc3\xa4 k\xc3\xa4ytettiin p\xc3\xa4\xc3\xa4asiallisesti vaihtopelaajana. Johnson teki ensimm\xc3\xa4inen maalinsa Middlesbroughissa Bolton Wanderersia vastaan toukokuussa 2006. Kes\xc3\xa4kuussa 2006 h\xc3\xa4n teki Middlesbroughin kanssa nelj\xc3\xa4n vuoden jatkosopimuksen._NEWLINE_Lokakuussa 2006 Johnson lainattiin Mestaruussarjassa pelaavaan Leeds Unitediin. Nelj\xc3\xa4n pelin j\xc3\xa4lkeen Leeds ei jatkanut Johnsonin lainaa ja h\xc3\xa4n palasi Middlesbroughiin. Syyskuussa 2007 Johnson siirtyi kolmen kuukauden lainasopimuksella Watfordiin. H\xc3\xa4n 12 pelaamassaan ottelussa viisi maalia ja Middlesbrough kutsui miehen takaisin hyvien otteiden vuoksi. Kaudella 2008\xe2\x80\x932009 Johnson pelasi jo melko paljon Stewart Downingin ollessa loukkaantuneena. H\xc3\xa4n pelasi Valioliigassa 26 ottelua. Kauden p\xc3\xa4\xc3\xa4tteeksi Middlesbrough putosi sarjaporrasta alasp\xc3\xa4in. H\xc3\xa4n pelasi koko kauden laitalinkkin\xc3\xa4 Downingin siirtyess\xc3\xa4 muualle. H\xc3\xa4n teki 24 ottelussa 11 maalia ja useat Valioliigaseurat kiinnostuivat Johnsonin palveluksista.\n_START_SECTION_\nManchester City\n_START_PARAGRAPH_\nTammikuun siirtoikkunan aikana Manchester City antoi h\xc3\xa4nelle tarjouksen. Lopulta helmikuussa 2010 Johnson teki Cityn kanssa nelj\xc3\xa4n ja puolen vuoden sopimuksen. H\xc3\xa4n debytoi seurassa Valioliigan ottelussa Hull City\xc3\xa4 vastaan. Ensimm\xc3\xa4isen maalinsa h\xc3\xa4n teki Sunderlandia vastaan. Vastoin odotuksia Johnson murtautui Cityn avauskokoonpanoon, ja pelasi kauden loppupuolikkaan aikana 16 ottelua.  Seuraavalla kaudella h\xc3\xa4n pelasi 31 valioliigaottelua, joissa teki nelj\xc3\xa4 maalia. H\xc3\xa4n kuului FA cupin mestaruuden voittaneeseen Cityn joukkueeseen. Kaudella 2011\xe2\x80\x932012 h\xc3\xa4n teki kuusi maalia pelaamissaan 26 ottelussa Cityn voittaessa Valioliigan mestaruuden. H\xc3\xa4n voitti 2012 my\xc3\xb6s FA Community Shieldin.\n_START_SECTION_\nSunderland\n_START_PARAGRAPH_\nJohnson siirtyi Sunderlandiin 12,6 miljoonan euron siirtosummalla elokuussa 2012. Seuraavien kolmen kauden aikana h\xc3\xa4n pelasi yhteens\xc3\xa4 103 valioliigaottelua, joissa teki 17 maalia.\n_START_SECTION_\nMaajoukkueura\n_START_PARAGRAPH_\nJohnson oli Englannin nuorisomaajoukkueiden vakiopelaajia. H\xc3\xa4n edusti alle 21-vuotiaiden maajoukkuetta 19 ottelussa ja alle 19-vuotiaiden maajoukkuetta kahdeksassa ottelussa. Fabio Capello valitsi h\xc3\xa4net 2010 MM-kisojen alustavaan 30 pelaajan kokoonpanoon, vaikka tuolloin Johnson ei ollut pelannut yht\xc3\xa4\xc3\xa4n aikuisten maaottelua. Lopullisesta joukkueesta Johnson j\xc3\xa4i pois, mutta h\xc3\xa4n pelasi valmistautumisjaksolla ensimm\xc3\xa4isen maaottelunsa Meksikoa vastaan 24. toukokuuta. H\xc3\xa4n teki ensimm\xc3\xa4isen maajoukkuemaalinsa jo kolmannessa ottelussaan vuoden 2012 EM-karsinnoissa Bulgariaa vastaan. H\xc3\xa4n on pelannut maajoukkueessa viimeksi elokuussa 2012.\n_START_SECTION_\nSeksuaalirikokset ja tuomio\n_START_PARAGRAPH_\nJohnson sai huhtikuussa 2015 syytteen nelj\xc3\xa4st\xc3\xa4 seksuaalisesta teosta, jotka kohdistuivat alaik\xc3\xa4iseen, tekohetkell\xc3\xa4 15-vuotiaaseen tytt\xc3\xb6\xc3\xb6n. Johnson tunnusti 10. helmikuuta 2016 syyllistyneens\xc3\xa4 aikuisen ja lapsen v\xc3\xa4lisen luottamuksen v\xc3\xa4\xc3\xa4rink\xc3\xa4ytt\xc3\xb6\xc3\xb6n sek\xc3\xa4 seksuaaliseen kosketteluun tietoisena siit\xc3\xa4, ett\xc3\xa4 asianomistaja oli alle 16-vuotias. Kaksi muuta syytekohtaa Johnson kiisti. Sunderland ilmoitti sen j\xc3\xa4lkeen purkaneensa h\xc3\xa4nen pelaajasopimuksensa._NEWLINE_Maaliskuussa 2016 Johnson todettiin syylliseksi seksuaaliseen kanssak\xc3\xa4ymiseen alaik\xc3\xa4isen kanssa, ja h\xc3\xa4n sai kuuden vuoden vankeusrangaistuksen.'